A BIZOTTSÁG HATÁROZATA
(2005. december 2.)
a 2005/62/EK határozatnak a Ciprus számára előírt átmeneti időszak kiterjesztése tekintetében történő módosításáról
(az értesítés a C(2005) 4630. számú dokumentummal történt)
(Csak a görög nyelvű szöveg hiteles.)
(2005/869/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendeletre (1) és különösen annak 24. cikke (6) bekezdésére és 32. cikke (1) bekezdésére,
mivel:
(1)
A Ciprus által az állati melléktermékek helyszíni elégetése vagy elföldelése vonatkozásában alkalmazandó, az 1774/2002/EK európai parlamenti és tanácsi rendeletet követő átmeneti rendelkezések meghatározásáról szóló, 2005. január 27-i bizottsági határozat (2) egy átmeneti időszakról rendelkezik, amely 2005. november 1-jén jár le. Ezzel az időszakkal az volt a szándék, hogy időt hagyjon Ciprus számára az állati melléktermékek összegyűjtési és ártalmatlanítási rendszerének kialakítására.
(2)
Ciprus most arról tájékoztatta a Bizottságot, hogy 2005. november 1-jéig nem lesz működő összegyűjtési és ártalmatlanítási rendszere, valamint azzal a kéréssel fordult a Bizottsághoz, hogy további 14 hónapra terjessze ki a jelenlegi átmeneti időszak érvényességét. Ugyanakkor Ciprus hozzáfűzte: fennáll annak a lehetősége, hogy az adott időszakon belül, sőt annak érvényessége lejárta előtt ki tudja alakítani a rendszert.
(3)
Következésképpen a 2005/62/EK határozatban meghatározott átmeneti intézkedések érvényességét egy további időszakra ki kell terjeszteni.
(4)
Ciprusnak rendszeresen jelentést kell küldenie a Bizottsághoz az előrehaladásról, beleértve a teljesített és még teljesítendő intézkedéseket, illetve bármely fennálló intézkedés végrehajtására vonatkozó ütemtervet. A Bizottság Ciprus helyzetének további szigorú felügyeletét tervezi.
(5)
Ciprus a kiterjesztett átmeneti időszak során továbbra is megtette az 1774/2002/EK európai parlamenti és tanácsi rendeletnek a halakra vonatkozó, fajon belüli újrahasznosítási tilalom, az állati melléktermékek elföldelése és elégetése, valamint egyes átmeneti intézkedések tekintetében történő végrehajtásáról szóló, 2003. május 12-i 811/2003/EK bizottsági rendelet (3) által meghatározott, a közegészségügy, az állat-egészségügy és a környezet veszélyeztetésének elkerülésére irányuló szükséges intézkedéseket.
(6)
A 2005/62/EK határozatot ennek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/62/EK bizottsági határozat a következőképpen módosul:
1.
Az 1. cikk (1) bekezdésében a „2005. november 1.” időpont helyébe a „2007. január 1.” időpont lép.
2.
A 2. cikkben a második mondat helyébe a következő szöveg lép:
„Ciprus 2006. február 1-jén, 2006. május 1-jén, 2006. augusztus 1-jén és 2006. november 1-jén az ártalmatlanítási rendszer létrehozásának előrehaladásáról szóló időszakos jelentést nyújt be a Bizottsághoz és a többi tagállamhoz.”
3.
A 3. cikk helyébe a következő lép:
„3. cikk
Ezt a határozatot 2005. január 1-jétől 2007. január 1-jéig kell alkalmazni.”
2. cikk
Ezt a határozatot 2005. november 1-jétől kell alkalmazni.
3. cikk
Ennek a határozatnak a Ciprusi Köztársaság a címzettje.
Kelt Brüsszelben, 2005. december 2-án.